Ná sy die reeks verlaat het was sy vir aande aaneen hartseer oor die oomblik toe sy op die verhoog gevra is om raad aan die ander deelnemers in die kompetisie te gee – want dís die oomblik toe sy vir die eerste keer nie na haarself geluister het nie.
Dis haar liedjiekeuse, die eerste liedjie met ’n vinniger tempo wat sy op die reeks aangepak het, wat haar laat twyfel het.
“Ek weet ek kon beter doen, maar ek het toegelaat dat die senuwees na my kop toe gaan. Ek was van die begin af skrikkerig vir die liedjie, maar wanneer jy op die verhoog gaan, is jy veronderstel om alle vrese agter te laat. Ek het nie – en die beoordelaars het dit vinnig agtergekom,” sê sy.
Tatum, wat tans besig is met haar matriekeksamen aan die Hoërskool Zwartkop in Pretoria, sê sy vertrou in die Here vir ’n groot geleentheid in die komende maande – een wat al haar musiekdrome gaan bewaarheid.
“Alles gebeur vir ’n rede, ek glo dit met my hele hart. Ek weet die Here beplan vir my groot dinge – en as die nie Die Kontrak is nie, is dit sekerlik iets anders wat my ook gaan toelaat om aan te hou sing. Dis tog my passie; ’n Godgegewe geskenk. Daar is nie ’n manier dat my stem stil sal raak nie.”
In die komende maande moet sy vir eers vergeet van die roem en glorie van die verhoog, terg Tatum, en eers deur haar matriekjaar kom.